1Laoni Réhabéam ri Sikhem nasaba sininna ra’ya’ Israélié bagiyang manorang maddeppungenni kuwaro untu’ lanti’i mancaji arung.
2Iyaro wettué Yérobéam ana’ Nébat engka mupi ri Maséré nasaba lariwi polé ri Arung Salomo. Wettunna naéngkalinga passalenna Réhabéam, lisuni ri Israél.
3Riundanni Yérobéam ri ra’ya’ bagiyang manorangngé, nainappa silaong mennang lao mangolo ri Réhabéam. Adanna mennang,
4"Salomo ambo’na Datu pura mpérékki tiwi iya matane’é. Rékko naringengiwi Datu tiwita enrengngé kurangiwi anrasa-rasatta, maéloki tunru lao ri Datu."
5Nametté Réhabéam, "Harusu’ka mappikkiri riyolo. Lisuno paimeng tellungngessopi." Nalisuna sining tauwéro.
6Nanaéllauna Réhabéam pangaja lao risining tau macowaé iya puraé mancaji pappangajana Salomo ambo’na Réhabéam. Nanakkutana Réhabéam, "Pékkugika harusu baliwi sining tauwéro? Aga pangajamu?"
7Nappébali mennang, "Rékko maéloi Datu pogau’i makessingngé lao ri ra’ya’é, sibawa pésennangiwi atinna wérénni pappébali iya makessingngé lao ri mennang, namatinulu matu mennang lao ri Datu mannennungeng."
8Iyakiya pangajana iyaro sining tau macowaé dé’ nabati-batiwi Réhabéam. Sibalé’na, laowi risining tau maloloé iya naéwaé sippangka’ sibawa iya bantuéngngi makkekkuwangngé.
9Makkutanani lao ri mennang, "Aga pangajamu lao ri iyya untu’ baliwi ra’ya’é iya méllauéngngi kuwammengngi uringengiwi tiwina?"
10Nappébali mennang, "Makkuwaiyé sitinajanna Datu makkeda lao ri mennang, ‘Silemma-lemmaku, lebbi watang mupa naiya ambo’ku.
11Nawérékko tiwi ambo’ku iya matane’é, iyakiya iyya maéloka mpérékko iya lebbi matane’éppa. Naunruko sibawa babba, iyakiya iyya maéloka munruko sibawa babba maddori bessié!’"
12Tellungngesso ri munrinna lisuni Yérobéam sibawa sining tauwéro mangolo ri Arung Réhabéam, pada-pada iya puraé napparéntang.
13Sibalé’na sibawa pangajana sining tau macowaé, ra’ya’ iya laowé ri alénaro naéwai ada sibawa makassara’.
14Situru sibawa pangajana sining tau maloloé, makkedai, "Nawérékko ambo’ku tiwi iya matane’é, iyakiya uwébbui matu iyaro lebbi matane’pa. Naunruko sibawa babba, iyakiya iyya uwunruko sibawa babba iya maddori bessié!"
15Dé’ najampangiwi paréllaunna ra’ya’é. Iyakiya mémeng iyaro élona PUWANG Allataala. Aga iya napowadaé PUWANGNGE naolai Nabi Ahia polé ri Silo passalenna Yérobéam ana’ Nébat harusu’i kajajiyang.
16Wettunna naita ra’ya’ Israélié makkedaé dé’ namaélo arungngé méngkalingai mennang, gorani mennang, "Magi naripaduli Daud sibawa wija-wijanna! Dé’ naengka mennang napogau’ aga-aga untu’ idi. Ra’ya’ Israélié, laono mai talisu! Leppessanni iyaro Réhabéam murusu’i aléna muto!" Nalisuna ra’ya’ Islaélié,
17na Réhabéam mancaji arunni banna ri daérana Yéhuda.
18Namuni makkuwaro Arung Réhabéam nasuro mupi Adoniram, séddiwi kapala pajjama passaé, untu’ pattennangngi ra’ya’é. Iyakiya rigenrungngi ri mennang sibawa batu gangka maté. Naulléi leppe Réhabéam nalari masitta ménré ri karétana, nalari lao ri Yérusalém.
19Mappammulai wettuéro ra’ya’é ri bagiyang manorang akkarungenna Israélié tuli maronta’i lao ri arung-ngarung wija-wijanna Daud.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn